MINT เคาะราคาเพิ่มทุน “อาร์โอ” 18.90 บ./หุ้น ส่อ EPS ไดลูทฯ 11%
MINT เคาะราคาเพิ่มทุน “อาร์โอ” 18.90 บ./หุ้น ส่อ EPS ไดลูทฯ 11% 
MINT เคาะราคาเพิ่มทุน “อาร์โอ” 18.90 บ./หุ้น ส่อ EPS ไดลูทฯ 11%
24 มิ.ย. 2563

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) โดยกำหนดจำนวนหุ้นเพิ่มทุนที่จะเสนอขายให้กับผู้ถือหุ้นเดิมตามสัดส่วนการถือหุ้น (Rights Offering) จำนวน 563.29 ล้านหุ้น อัตราส่วนการจัดสรร 8.2 หุ้นเดิมต่อ 1 หุ้นใหม่ ที่ราคาเสนอขายหุ้นละ 18.90 บาท/หุ้น
โดยวันกำหนดรายชื่อผู้ถือหุ้นที่มีสิทธิได้รับการเสนอขายหุ้นสามัญที่ออกใหม่ในการเสนอขายหุ้นเพิ่มทุนเพิ่มทุนให้กับผู้ถือหุ้นเดิม (Record Date) คือวันที่ 29 มิถุนายน 2563 และกำหนดวันจองซื้อและชำระค่าจองซื้อหุ้นเพิ่มทุนในวันที่ 17-23 ก.ค.63
ทั้งนี้ “ผู้สื่อข่าว” รายงานว่า ราคาเพิ่มทุนขายให้กับผู้ถือหุ้นเดิมที่ราคา 18.9 บาท มีส่วนลดอยู่ที่ 14.7% จากราคาเฉลี่ยระหว่างวันที่ 12-23 มิถุนายน 63 ขณะที่จากการคำนวณสัดส่วนหุ้นเพิ่มทุนที่เข้ามาใหม่จำนวน 563.29 ล้านหุ้น รวมเป็นจำนวนหุ้นทั้งหมด 5,182.3 ล้านหุ้น จะส่งผลให้กำไรต่อหุ้นปรับตัวลดลง หรือเกิด Earnings Per Share Dilution ประมาณ 10.9% 
โดย MINT ได้มีการปรับเปลี่ยนอัตราส่วนเพิ่มทุนใหม่จากเดิมกำหนดที่ประชุมคณะกรรมการเมื่อวันที่ที่ 18 พ.ค.2563  ซึ่งได้มีการกำหนดอัตราเพิ่มทุนใหม่ที่ 6.45 หุ้นเดิม ต่อ 1 หุ้นใหม่ และจะมีการเพิ่มทุนไม่เกิน 716.12 ล้านหุ้น โดยได้มีการปรับอัตราส่วนหุ้นเพิ่มทุนใหม่เป็น 8.2 หุ้นเดิม ต่อ 1 หุ้นใหม่
อย่างไรก็ตาม ภายหลังจากที่ได้มีการประกาศราคาเสนอขายแล้ว คณะกรรมการบริษัท หรือบุคคลที่คณะกรรมการบริษัทหรือกรรมการผู้มีอำนาจกระทำการแทนบริษัทมอบหมายมีอำนาจในการปรับเปลี่ยน หรือแก้ไขราคาเสนอขายที่ได้ประกาศ ไม่ว่าโดยการเพิ่มหรือลดราคาดังกล่าว (การปรับราคาเสนอขาย) หากพิจารณาแล้วว่ามีความเหมาะสมเพื่อความสำเร็จของการเสนอขายหุ้น Rights Offering โดยพิจารณาจากสภาวะตลาดที่เกี่ยวข้อง ซึ่งการปรับราคาเสนอขายดังกล่าวจะต้องไม่เกินกว่า 10% ของราคาเสนอขายที่ได้ประกาศไว้ โดยในกรณีที่มีการปรับราคาเสนอขายลง ราคาเสนอขายต่อหุ้นจะสามารถอยู่ในช่วงระหว่าง 17.10-18.90 บาท/หุ้น
ด้าน บล.ฟินันเซีย ไซรัส ระบุในบทวิเคราะห์ (24 มิ.ย.2563) ว่า MINT ได้เปลี่ยนสัดส่วนเพิ่มทุน RO เป็น 8.2 หุ้นเดิมต่อ 1 หุ้นเพิ่มทุน จากเดิม (6.45 : 1) ราคาหุ้นละ 18.90 บาท ขึ้นเครื่องหมาย XR 26 มิ.ย.นี้ โดยสัดส่วนเพิ่มทุนดังกล่าวจะเกิด EPS dilution ประมาณ 11% (หากรวม Warrant MINT-7 คาด EPS Dilution ทั้งหมด 16% ปัจจุบันยังไม่กำหนดราคาใช้สิทธิและวันขึ้น XW)
ส่วน Price Dilution เพียง 1% เพราะราคาเพิ่มทุนใกล้กับราคาบนกระดาน การปรับสัดส่วนเพิ่มทุนไม่มีผลต่อราคาเป้าหมายมากนัก ยังคงเป้าที่ 21 บาท ราคาหุ้นปรับลงแรงหลังเราแนะนำขายในสัปดาห์ก่อน จึงเพิ่มคำแนะนำเป็นถือหรือซื้ออ่อนตัว